Source: https://teljes.minap.hu/cikkek/jovo-igazsagugyi-alkalmazottainak-felkeszitese-birosag-feladata
Timestamp: 2020-08-08 00:21:47
Document Index: 2663975

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A jövő igazságügyi alkalmazottainak felkészítése a bíróság feladata is | Minap.hu
frissítve: 2019. február 19. 12:59
Fotó: Miskolci Törvényszék
A megállapodás eredményeként az iskola tanulói megismerkedhetnek a Miskolci Törvényszék, ezáltal pedig a bírósági szervezetrendszer teljes működésével. A bíróság 15 fős csoportokban fogadja majd a tanulókat, akik részt vehetnek a nyilvános bírósági tárgyalásokon és a legkiválóbb szakemberektől sajátíthatják el az igazságügyi munka gyakorlati alapjait. A Miskolci Járásbíróság azt is vállalta, hogy az iskolába kihelyezett, külön oktatásokkal segíti a diákok tudásának gyarapítását.
A szakgimnázium által minden évben megrendezett pályaorientációs nap keretében a járásbíróság tájékoztatást ad a megpályázható igazságügyi álláshelyekről, munkakörökről és magáról az igazságügyi szolgálati jogviszonyról, mint életpályamodell lehetőségéről. A tanulók érdeklődését külön szakmai anyagok elkészítésével is szeretné felkelteni a járásbíróság, mely nagy segítséget jelenthet majd a végzős tanulók pályaválasztása során.
A program – a gyakorlati képzésen túlmenő – másik fontos alappillére az évente megrendezésre kerülő gépírás verseny, melynek győztese előnyt élvez majd a törvényszékre vagy annak illetékességi területéhez tartozó járásbíróságra benyújtandó pályázat elbírálásánál. Az első megmérettetésre már 2019. március végén sor kerül, ahol a bíráló bizottság tagjait a szakgimnázium és a bíróság közösen delegálja, ezzel is szimbolizálva az elméleti és a gyakorlati tudás elválaszthatatlan fontosságát.
„A szakgimnáziumból ezidáig hozzánk érkező diákok olyan tudással és szemlélettel érkeztek a bíróságra, mellyel a legkiválóbb ügyviteli dolgozóink sorát bővítik. Ez a megállapodás - nem titkoltan - azt a célt is hivatott szolgálni, hogy a bíróság megtalálja a legrátermettebb embereket, akik meg tudnak felelni az igazságszolgáltatás nem kis kihívásainak. A bíróságnak tudatosan kell gondoskodni arról, hogy hogy minél felkészültebb szakemberek jelentkezzenek ide dolgozni.” – hangsúlyozta dr. Kőváriné dr. Vágási Erika, a Miskolci Járásbíróság elnöke.
Az iskola kiemelkedő szakmai színvonalát mutatja, hogy a törvényszék egyik legkiválóbb dolgozója, a Magyarország Örökös Gépíróbajnoka címet viselő Nagyné Bíró Ágnes maga is a gimnázium egykori tanulója. Munkássága, a bírósági szakma iránti hűsége, felelősségtudata méltó példával szolgálhat a szakma iránt érdeklődé fiatal generációk számára.
A Miskolci Törvényszék annak szellemében támogatta az együttműködési megállapodás megvalósulását, hogy annak valódi tagjai és nyertesei, maguk a diákok. A program olyan szakmai befektetés lehetőségét nyújtja számukra, mely során egyedülálló ismeretkere tehetnek szert, dolgozzanak a jövőben akár az igazságügyi szervezetrendszerben, akár máshol a munka világában.